Коџалија

Коџалија (поретко: Коџали) — село во Општина Радовиш, во околината на градот Радовиш.

Според пописот од 2002 година, селото имало население од 478 жители, со што селото се вбројува во средни села во областа на Конче и Радовиш.

 Географија и местоположба 

мини|300п|лево|Куќи во селото

Селото се наоѓа во северозападниот дел на територијата на Општина Радовиш, сместено во областа Јуруклак. Со оглед на тоа што селото е сместено на југозападната падина на Плачковица, селото е планинско, сместено на надморска височина од 870 метри. Од градот Радовиш е оддалечено 9 километри кон север.

До селото води асфалтен пат.

 Историја 

Според бројните археолошки наоѓалишта во близина на селото, може да се потврди дека во атарот на селото постоел живот уште во дамнина.

 Стопанство 

Атарот на селото зафаќа простор од 16,8 км2, при што преовладуваат шумите со површина од 1.248 хектари, на обработливото земјиште отпаѓаат 286 хектари, а на пасиштата 130 хектари.

Во основа, селото има полјоделско-шумарска функција.

 Население 

Според статистиката на Васил К’нчов („Македонија, Етнографија и статистика“) од 1900 година, во Коџали живееле 250 жители, сите Турци.Кѫнчовъ, Василъ. Македония. Етнография и статистика. София, Българското книжовно дружество, 1900. ISBN 954430424X. с. 234.

Според Димитар Гаџанов во 1916 година во Коџалија живееле 264 Турци.Гаджанов, Димитър Г. Мюсюлманското население в Новоосвободените земи, во: Научна експедиция в Македония и Поморавието 1916, Военноиздателски комплекс „Св. Георги Победоносец“, Университетско издателство „Св. Климент Охридски“, София, 1993, стр. 243.

Според германска карта издадена во 1941 година, а заснована на пописот на Кралството Југославија од 1931 година, селото имало 450 Турци.

Коџалија е средно село по големина, населено со турско население (Јуруци). Така, селото во 1961 година броело 361 жител, а во 1994 година 398 жители.

Според пописот од 2002 година, во селото Коџалија живееле 478 жители, сите Турци.

Според последниот попис од 2021 година, во селото живееле 569 жители, од кои 557 Турци и 12 лица без податоци.

 Иселеништво 

Дел од жителите на селото се имаат иселувано во Турција.

 Општествени установи 

мини|300п|десно|Основното училиште во селото

 Основно училиште „Крсте Петков Мисирков“, подрачно петгодишно основно училиште во состав на ОУ „Крсте Петков Мисирков“ - Радовиш

 Самоуправа и политика 

Во  век, Коџалија било село во Радовишката каза на Отоманското Царство.

Селото влегува во рамките на Општина Радовиш, која била проширена по новата територијална поделба на Македонија во 2004 година со Општина Подареш. Во периодот од 1996-2004 година, селото било исто така во рамките на Општина Радовиш.

Во периодот од 1955 до 1996 година, селото се наоѓало во рамките на големата општина Радовиш.

Во периодот 1952-1955, селото било во рамките на тогашната Радовишка градска општина, во која покрај селото Коџалија, се наоѓале градот Радовиш и селата Али Коч, Козбунар, Коџалија, Прналија, Раклиш, Супурѓе и Шипковица. Во периодот 1950-1952, селото се наоѓало во некогашната Општина Тополница, во која влегувале селата Али Коч, Бучим, Коџалија, Прналија, Супурѓе и Тополница.

 Избирачко место 

Во селото постои избирачкото место бр. 1602 според Државната изборна комисија, сместено во просториите на основното училиште.

На претседателските избори во 2019 година, на ова избирачко место биле запишани вкупно 375 гласачи. На локалните избори во 2021 година, на ова избирачко место биле запишани вкупно 413 гласачи.

 Културни и природни знаменитости 

Археолошки наоѓалишта
 Баждалан - Марашарди — некропола-могили од римското време; и
 Кирсалам — сакрална градба од средниот век.

Џамии
 Џамија Хафиз Салих — главна селска џамија.

 Култура и спорт 

Во селото бил снимен документарниот филм „Тутунарче“ на македонската режисерка Билјана Гарванлиева, чија приказна била околу 14-годишно девојче од селото.

 Галерија 

 Наводи 

 Поврзано 
 Јуруклак
 Општина Радовиш
 Радовиш

 Надворешни врски 


Категорија:Села во Македонија
Категорија:Радовишки села
Категорија:Села во Општина Радовиш